b'\n_START_ARTICLE_\nU-36 (Kriegsmarine)\n_START_SECTION_\n1936-39\n_START_PARAGRAPH_\nOd splovitve v decembru 1936 vse do \xc4\x8dasa tik pred vojno, je sodila v \xc5\xa1olsko podmorni\xc5\xa1ko flotiljo (U-Bootschulflottille) kjer so se na njej usposabljali novinci, preden so jih poslali na nadaljnje urjenje na njihova plovila. Ve\xc4\x8dino tega \xc4\x8dasa ji je poveljeval, vse do konca oktobra 1938, njen prvi poveljnik Klaus Ewerth. Za njim jo je prevzel Wilhelm Fr\xc3\xb6hlich in s 1. septembrom 1939 so bili prestavljeni iz \xc5\xa1olske v operativno flotiljo, in sicer v drugo podmorni\xc5\xa1ko flotiljo (2. Unterseebootsflottille), ki je imela sede\xc5\xbe v severnonem\xc5\xa1kem voja\xc5\xa1kem pristani\xc5\xa1\xc4\x8du Wilhelmshaven.\n_START_SECTION_\nPrva patrulja\n_START_PARAGRAPH_\nNa prvo vojno plovbo je krenila 31. avgusta, dan pred napadom na Poljsko. Po sedmih dneh, ki so minili brez omembe vrednih dogodkov, se je iz patrulje vrnila v pristani\xc5\xa1\xc4\x8de Kiel. V \xc4\x8dasu, ko je bila na morju, je pri\xc5\xa1lo do raz\xc5\xa1iritve spopada, saj sta Francija in Velika Britanija 3. septembra Nem\xc4\x8diji napovedale vojno in posledi\xc4\x8dno so jo \xc4\x8dakale nove naloge proti novim nasprotnikom.\n_START_SECTION_\nDruga patrulja\n_START_PARAGRAPH_\nNa naslednjo patruljo se je odpravila \xc5\xbee naslednji dan, 7. septembra je izplula iz Kiela in se usmerila v obmo\xc4\x8dje Severnega morja med \xc5\xa0kotsko in Norve\xc5\xa1ko. Tam je osem dni kasneje, 15. septembra, uspela ujeti prvo ladjo. \xc5\xa0lo je za majhno, 974 tonsko britansko Truro, ki jo je ustavila in pregledala ter nato potopila. Pri tem ni bilo nobenih \xc4\x8dlove\xc5\xa1kih \xc5\xbertev. Dva dni kasneje je sama postala cilj napada, ko jo je odkrila britanska podmornica HMS Seahorse (96 S) in nanjo izstrelila torpedo. Pri tem je U-36 imela veliko sre\xc4\x8de saj je torpedo le za malo \xc5\xa1el pod njo in res ni veliko manjkalo, da bi pri\xc5\xa1lo do zadetka. Zatem je \xc5\xa1ele 25. septembra uspela dose\xc4\x8di nov uspeh. Tega dne je potopila 1.839 tonsko \xc5\xa1vedsko tovorno ladjo Silesia. Tudi tokrat je dogodek minil brez izgube \xc4\x8dlove\xc5\xa1kih \xc5\xbeivljenj. Dva dni kasneje je ujela \xc5\xa1e eno \xc5\xa1vedsko ladjo. To je bila 1.617 tonska Algeria, ki jo je zajela in odpeljala domov v Nem\xc4\x8dijo. Vendar so jo tam \xc5\xbee po treh dneh izpustili in se je lahko vrnila nazaj. To je bil za podmornico zadnji ulov in se je vrnila v Kiel, kamor je prispela 30. septembra po 24 dneh plovbe na kateri je potopila ali zajela 3 ladje s skupno tona\xc5\xbeo 4.430 BRT._NEWLINE_Za U-36 je bila to edina uspe\xc5\xa1na plovba v njeni kratki karieri. Zatem je bila dva meseca v svoji bazi in tik pred tretjo patruljo, 1. decembra, je bil njen poveljnik povi\xc5\xa1an v Kapitana korvete, saj je sodil med izku\xc5\xa1enej\xc5\xa1e oficirje med podmorni\xc4\x8darji.\n_START_SECTION_\nTretja, zadnja plovba\n_START_PARAGRAPH_\n2. decembra se je tretji\xc4\x8d in kot se je izkazalo poslednji\xc4\x8d odpravila na vojno plovbo. \xc5\xbde dva dni kasneje jo je sredi Severnega morja torpedirala britanska podmornica HMS Salmon (N 65). Le ta je nanjo izstrelila salvo \xc5\xa1estih torpedov in eden od njih jo je zadel v polno in na hitro potopil, brez da bi se komu uspelo re\xc5\xa1iti. Padlo je vseh 40 \xc4\x8dlanov njene posadke.'